LT Europos Sąjungos oficialusis leidinys C 89/3

Pranešimas apie antidempingo priemonių, taikomų Baltarusijos ir Rusijos kilmės kalio chlorido importui, galiojimo pabaigos nagrinėjimo iniciavimą

(2005/C 89/03)

Paskelbus pranešimą apie artėjančią antidempingo priemonių, taikomų Baltarusijos, Rusijos ir Ukrainos kalio chlorido importui, galiojimo pabaigą (1), Komisija gavo prašymą atlikti peržiūrą remiantis Tarybos reglamento (EB) Nr. 384/96 (2) (toliau – pagrindinis reglamentas) 11 straipsnio 2 dalimi. Prašymas atlikti peržiūrą skirtas Baltarusijos ir Rusijos (toliau – aptariamosios šalys) kilmės kalio chlorido importui.

1. Prašymas atlikti peržiūrą

Prašymą 2005 m. vasario 10 d. pateikė Europos kalio karbonato gamintojų asociacija (European Association of Potash Producers, APEP) (toliau – pareiškėjas) gamintojų, kurių pagaminama produkcija sudaro didžiąją dalį (šiuo atveju daugiau kaip 99 %) visos Bendrijoje pagaminamos kalio chlorido produkcijos, vardu.

2. Prekė

Nagrinėjama prekė yra Baltarusijos ir Rusijos kilmės kalio chloridas (toliau – svarstoma prekė), kurio kodas pagal KN šiuo metu yra 3104 20 10, 3104 20 50, 3104 20 90, ir specialūs mišiniai, kurių kodai pagal KN šiuo metu yra ex 3105 20 10, ex 3105 20 90, ex 3105 60 90, ex 3105 90 91 ir ex 3105 90 99. Šie KN kodai pateikiami tik informacijos tikslais.

3. Galiojančios priemonės

Šiuo metu galiojanti priemonė yra Tarybos reglamentu (EB) Nr. 3068/92 (3) nustatytas galutinis antidempingo muitas.

4. Peržiūros pagrindas

Prašymas grindžiamas tuo, kad, pasibaigus priemonių galiojimui, dempingas tęstųsi arba pasikartotų, ir Bendrijos pramonei būtų daroma žala.

Remdamasis pagrindinio reglamento 2 straipsnio 7 dalimi, pareiškėjas nustatė Baltarusijos prekės normaliąją vertę pagal šio pranešimo 5.1 dalies d punkte minimos atitinkamos rinkos ekonomikos šalies kainą. Teiginys, kad dempingas tęstųsi, grindžiamas minėtos normaliosios vertės palyginimu su svarstomos prekės eksporto kainomis, kuriomis jis parduodamas eksportui į ES.

Teiginys, kad dempingas tęstųsi Rusijos kilmės prekių atveju, grindžiamas normaliosios vertės, nustatytos remiantis vidaus kainomis ir apskaičiuotąja normaliąja verte, palyginimu su svarstomos prekės eksporto kainomis, kuriomis jis parduodamas eksportui į ES.

Atsižvelgiant į tai, apskaičiuoti dempingo skirtumai yra dideli.

Kalbant apie dempingo pasikartojimą teigiama, kad iš aptariamų šalių į trečiąsias šalis ar teritorijas, pavyzdžiui, Kiniją, Braziliją, Norvegiją, Šveicariją, Indiją ir Šiaurės Ameriką, yra eksportuojama dempingo kainomis.

Pareiškėjas pateikė įrodymų, kad svarstomos prekės importas iš Baltarusijos ir Rusijos išaugo tiek absoliučiosios vertės, tiek užimamos rinkos dalies požiūriu.

Taip pat tvirtinama, kad svarstomos importuojamos prekės kiekiai bei kainos ir toliau (be kitų neigiamų pasekmių) darė neigiamą poveikį Europos pramonei tenkančiai rinkos daliai, parduotiems kiekiams ir kainų lygiui, ir dėl to neigiamai paveikė bendrus Bendrijos pramonės veiklos rezultatus ir finansinę padėtį.

Be to, pareiškėjas teigia, kad yra tikimybė, jog žalą darantis dempingas tęsis. Tai patvirtindamas pareiškėjas pateikia įrodymų, kad tuo atveju, jei būtų leista pasibaigti priemonių galiojimui, dėl nepanaudotų gamybinių pajėgumų ir (arba) numatomo gamybos pajėgumų padidėjimo atitinkamose šalyse dabartinis svarstomos prekės importo lygis gali padidėti.

Pareiškėjas taip pat tvirtina, kad nestabili Bendrijos pramonės padėtis dar labiau pablogėtų, jeigu būtų leista nebetaikyti priemonių, o dėl bet kokio importo dempingo kainomis iš aptariamų šalių padidėjimo Bendrijos pramonė vėl patirtų žalą.

5. Procedūra

Po konsultacijų su patariamuoju komitetu nustačiusi, kad esama pakankamai įrodymų, pateisinančių priemonių galiojimo pabaigos peržiūros iniciavimą, Komisija pradeda peržiūrą pagal pagrindinio reglamento 11 straipsnio 2 dalį.

5.1. Dempingo ir žalos tikimybės nustatymo procedūra

Tyrimo metu bus nustatyta, ar yra tikimybė, kad pasibaigus priemonių galiojimui, dempingas ir žala tęsis arba vėl pasikartos, ar tokios tikimybės nėra.

a) Atranka

Atsižvelgdama į didelį šiame procese dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Importuotojų atranka

Siekiant suteikti Komisijai galimybę nuspręsti, ar atranka yra būtina, ir, jei būtina, atrinkti pavyzdį, visų importuotojų arba jų vardu veikiančių atstovų prašoma pranešti apie save Komisijai ir per šio pranešimo 6 dalies b punkto i papunktyje nustatytą terminą 7 dalyje nustatyta forma apie savo bendrovę ar bendroves pateikti šią informaciją:

— pavadinimas, adresas, el. pašto adresas, telefono, fakso ir (arba) telekso numeriai ir kontaktinis asmuo,

— visa bendrovės apyvarta eurais nuo 2004 m. sausio 1 d. iki 2004 m. gruodžio 31 d.,

— bendras darbuotojų skaičius,

— tiksli bendrovės veikla, susijusi su svarstoma preke,

— svarstomos prekės importo į Bendrijos rinką ir perpardavimo joje nuo 2004 m. sausio 1 d. iki 2004 m. gruodžio 31 d. kiekis tonomis ir vertė eurais,

— visų susijusių bendrovių, dalyvaujančių svarstomos prekės gamyboje ir (arba) pardavime, pavadinimai ir tiksli veikla,

— visa kita svarbi informacija, kuri padėtų Komisijai atlikti atranką,

— nuoroda į tai, ar bendrovė (bendrovės) sutinka dalyvauti atrankoje, nes tai reiškia, kad jos privalės atsakyti į klausimyno klausimus ir priimti tyrimo vykdytojus vietoje.

Komisija, siekdama gauti informacijos, kuri, jos manymu, yra reikalinga atrenkant importuotojus, gali papildomai kreiptis į visas žinomas importuotojų asociacijas.

ii) Galutinė atranka

Visos suinteresuotos šalys, pageidaujančios pateikti atrankai svarbią informaciją, privalo tai padaryti per šio pranešimo 6 dalies b punkto ii papunktyje nustatytą terminą.

Komisija ketina atlikti galutinę atranką pasikonsultavusi su atitinkamomis šalimis, kurios pareiškė norą dalyvauti atrankoje.

Atrinktos bendrovės privalo atsakyti į klausimyno klausimus per šio pranešimo 6 dalies b punkto iii papunktyje nustatytą terminą ir, vykstant tyrimui, privalo bendradarbiauti.

b) Klausimynai

Siekdama gauti informacijos, kuri, jos manymu, reikalinga tyrimui, Komisija išsiųs klausimynus Bendrijos pramonės įmonėms ir Bendrijos gamintojų asociacijoms, Baltarusijos ir Rusijos eksportuotojams ir (arba) gamintojams, visoms eksportuotojų ir (arba) gamintojų asociacijoms, importuotojams, prašyme įvardytoms arba tyrime, po kurio buvo nustatytos dabartinio nagrinėjimo metu tirtinos priemonės, bendradarbiavusioms importuotojų asociacijoms bei atitinkamų šalių eksportuotojų valdžios institucijoms.

Bet kokiu atveju, visos suinteresuotos šalys turėtų nedelsdamos faksu kreiptis į Komisiją, kad sužinotų, ar jos yra įrašytos prašyme, ir, prireikus, prašyti klausimyno per šio pranešimo 6 dalies a punkto i papunktyje nustatytą terminą, jei šio pranešimo 6 dalies a punkto ii papunktyje nustatytas terminas taikomas visoms suinteresuotoms šalims.

Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkto ii papunktyje nustatytą terminą.

c) Informacijos rinkimas ir suinteresuotų šalių išklausymas

Visos suinteresuotos šalys yra raginamos pareikšti savo nuomones, pateikti kitą, nei atsakymai į klausimyno klausimus, informaciją ir jos įrodymų. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkto ii papunktyje nustatytą terminą.

Be to, Komisija gali išklausyti suinteresuotas šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Šis prašymas privalo būti pateiktas per šio pranešimo 6 dalies a punkto iii papunktyje nustatytą terminą.

d) Rinkos ekonomikos šalies atranka

Paskutinio tyrimo metu, siekiant nustatyti Baltarusijai taikytiną normaliąją vertę, tinkama rinkos ekonomikos šalimi buvo pasirinkta Kanada. Komisija ketina šiam tikslui vėl pasirinkti Kanadą. Suinteresuotos šalys yra raginamos pateikti savo pastabas dėl šios šalies pasirinkimo tinkamumo per šio pranešimo 6 dalies c punkte nustatytą terminą.

5.2. Bendrijos interesų įvertinimo procedūra

Vadovaujantis pagrindinio reglamento 21 straipsniu ir tuo atveju, jei pasitvirtintų dempingo ir žalos tąsos ar pasikartojimo tikimybė, bus nustatyta, ar antidempingo priemonių tolesnis taikymas arba jų panaikinimas neprieštarautų Bendrijos interesams. Dėl šios priežasties Bendrijos pramonė, importuotojai, juos atstovaujančios asociacijos, naudotojai ir vartotojų organizacijos per šio pranešimo 6 dalies a punkto ii papunktyje nustatytą terminą gali pranešti apie save ir pateikti informaciją Komisijai, jei įrodo, kad yra objektyvus ryšys tarp jų veiklos ir svarstomos prekės. Šalys, veikusios pagal prieš tai pateikto sakinio nuostatą, gali prašyti galimybės būti išklausytoms, nurodydamos konkrečias tokio prašymo priežastis, per šio pranešimo 6 dalies a punkto iii papunktyje nustatytą terminą. Reikėtų pažymėti, kad į informaciją, pateiktą pagal 21 straipsnį, bus atsižvelgta tik tuo atveju, jei pateikimo metu ji bus pagrįsta faktiniais įrodymais.

6. Terminai

a) Bendri terminai

i) Terminas, per kurį šalys turi kreiptis dėl klausimyno

Visos suinteresuotos šalys, kurios nebendradarbiavo tyrime, dėl kurio taikomos dabar svarstomos priemonės, turėtų kreiptis prašydamos klausimyno kiek įmanoma greičiau, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje.

ii) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotos šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomones ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, išskyrus atvejus, kai nurodoma kitaip. Atkreipiamas dėmesys į tai, kad pagrindiniame reglamente nustatytų daugumos procedūrinių teisių įgyvendinimas priklauso nuo to, ar šalis pranešė apie save per minėtą terminą.

iii) Klausymai

Per tą patį 40 dienų terminą visos suinteresuotosios šalys gali kreiptis į Komisiją prašydamos, kad ši jas išklausytų.

b) Konkretus terminas, per kurį turi būti atlikta atranka

i) Šio pranešimo 5.1 dalies a punkto i papunktyje nurodyta informacija turėtų pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje dienos, nes Komisija ketina tartis dėl galutinės atrankos su atitinkamomis šalimis, kurios per 21 dieną nuo šio pranešimo paskelbimo Europos Sąjungos oficialiajame leidinyje pareiškė norą dalyvauti atrankoje.

ii) Kita svarbi informacija, kuri yra susijusi su 5.1 dalies a punkto ii papunktyje nurodyta atranka, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyno klausimus privalo pasiekti Komisiją per 37 dienas nuo pranešimo apie jų atrinkimą dienos.

c) Konkretus terminas, per kurį turi būti atrinkta rinkos ekonomikos šalis

Tyrimo šalys gali norėti pateikti savo pastabas apie Kanados, minimos šio pranešimo 5.1 dalies d punkte ir numatytos rinkos ekonomikos šalimi nustatant normaliąją vertę Baltarusijoje, tinkamumą. Šios pastabos turi pasiekti Komisiją per 10 dienų nuo šio pranešimo paskelbimo Europos Sąjungos oficialiajame leidinyje dienos.

7. Raštu pateikiama medžiaga, atsakymai į klausimyno klausimus ir susirašinėjimas

Visa suinteresuotų šalių medžiaga ir prašymai privalo būti pateikiami raštu (ne elektronine forma, nebent prašoma kitaip), nurodant suinteresuotos šalies pavadinimą, adresą, e. pašto adresą, telefono, fakso ir (arba) telekso numerius. Visa raštu pateikta medžiaga, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotų šalių susirašinėjimas ženklinamas žodžiais „riboto naudojimo“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas žodžiais „SUINTERESUOTOMS ŠALIMS SUSIPAŽINTI“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels Faksas (32 2) 295 65 05

8. Nebendradarbiavimas

Pagal pagrindinio reglamento 18 straipsnį tais atvejais, kai kuri nors suinteresuota šalis atsisako leisti naudotis būtina informacija arba kitokiu būdu nepateikia būtinos informacijos per nustatytą terminą arba akivaizdžiai kliudo atlikti tyrimą, teigiamos ar neigiamos išvados gali būti daromos remiantis turimais faktais.

Jei nustatoma, kad viena iš suinteresuotų šalių pateikė melagingą arba klaidinančią informaciją, į tą informaciją neatsižvelgiama ir, remiantis pagrindinio reglamento 18 straipsniu, išvados gali būti daromos remiantis turimais faktais. Jei suinteresuota šalis nebendradarbiauja arba bendradarbiauja tik iš dalies ir dėl to išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL C 249, 2004 10 8, p. 3.

(2) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(3) OL L 308, 1992 10 24, p. 41. Reglamentas su paskutiniais pakeitimais, padarytais Tarybos reglamentu (EB) Nr. 992/2004 (OL L 182, 2004 5 19, p. 23).

(4) Tai reiškia, kad dokumentas yra skirtas tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai konfidencialus dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį.